Parlamentul de la Chișinău și-a dat acordul. Condiții mai dure pentru cetățenia Republicii Moldova
- Nicolae Comănescu
- 31 mai 2024, 13:07
Parlamentul de la Chișinău a votat în prima lectură, proiectul de lege ce prevede că verificarea cererilor de dobândire a cetățeniei moldovenești va fi coordonată de Serviciul de Informații și Securitate (SIS). Iar termenul de examinare va putea fi prelungit cu 6 luni.
Proiectul de lege prevede că cererile pentru determinarea apartenenței la cetățenia Republicii Moldova și cele de recunoaștere a persoanelor în calitate de cetățeni moldoveni vor fi coordonate cu SIS. De asemenea, autoritățile vor putea prelungi cu o perioadă de 6 luni termenul de examinare a cererilor, în cazul în care va fi nevoie de verificări suplimentare.
Parlamentul de la Chișinău a votat la prima lectură. Condiții mai dure pentru acordarea cetățeniei în Basarabia
Autorul proiectului, deputatul Igor Chiriac, a declarat că regulile mai stricte sunt necesare pentru a exclude „vulnerabilitățile și riscurile în adresa securității statului”.
Chiriac a mai afirmat că, începând cu declanșarea invaziei la scară largă a Rusiei în Ucraina, în februarie 2022, numărul persoanelor care doresc să obțină cetățenia Republicii Moldova s-a majorat vizibil. Potrivit lui, 70% din cererile noi sunt din partea persoanelor din Rusia, iar alte 20% - din Ucraina.
În context, deputatul a subliniat că, până acum, autoritățile au identificat „numeroase tentative de dobândire prin fraudă” a cetățeniei moldovene, în baza unor documente de proveniență necunoscută.
Același proiect interzice obținerea cetățeniei de către persoanele care, în perioada de examinare a cererii, execută sau au de executat pedeapsa cu închisoarea, au antecedente penale nestinse sau se află sub urmărire penală.
Măsura votată de parlamentari se înscrie într-o tendință a autorităților moldovene de a revizui procedura de verificare a persoanelor care doresc să obțină cetățenia Basarabiei.
La debutul acestui an, Guvernul a extins termenul în care sunt examinate cererile pentru dobândirea cetățeniei, aducând aceleași argumente privind nevoia de a verifica minuțios documentele prezentate de solicitanți, în contextul riscurilor pentru securitatea statului, provocate de războiul din Ucraina, conform moldova.europalibera.org.